《玉延行》
宋代·江端友

观文学士留都守，中常侍门如役走。玉延厥篚二十五，谨书名衔细看丑。

推而上之何止此，牢耶石邪犹八九。嗟哉膏血出生灵，割剥乃饷无须口。

仲华拜衮虽有年，宋璟李鄘曾愧否。乐全见事何其微，义勇固应如此厚。

翰林未用汝脱靴，不知何为勤洗手。

作者简介：（?—1134）宋开封陈留人，字子我，号七里先生。江休复孙。钦宗靖康元年，以荐赐同进士出身。除承务郎、诸王府赞读。上书辨宣仁后诬谤，遭黜，渡江寓居桐庐之鸬鹚源。高宗建炎初召为兵部员外郎。绍兴三年，权太常少卿。有《自然庵集》。